CELEX: C2005/271/43
Language: el
Date: 2005-10-29 00:00:00
Title: Υπόθεση T-311/05: Προσφυγή που ασκήθηκε στις 9 Αυγούστου 2005 — Ρούνης κατά Επιτροπής

29.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 271/22
            
         Προσφυγή που ασκήθηκε στις 9 Αυγούστου 2005 — Ρούνης κατά Επιτροπής
   (Υπόθεση T-311/05)
   (2005/C 271/43)
   Γλώσσα διαδικασίας: η γαλλική
   Διάδικοι
   
      Προσφεύγων: Γεώργιος Ρούνης (Βρυξέλλες, Βέλγιο) [εκπρόσωπος: δικηγόρος E. Boigelot]
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   
               —
            
            
               ακύρωση της αποφάσεως της Επιτροπής την οποία το εν λόγω κοινοτικό όργανο αρνήθηκε τη μεταφορά μέρους της αμοιβής του προσφεύγοντος με σκοπό την κάλυψη των εξόδων σπουδών της θυγατέρας του κατά το ακαδημαϊκό έτος 2003-2004·
            
         
               —
            
            
               καταβολή αποζημιώσεως για υλική ζημία και ηθική βλάβη, λόγω διαφόρων ουσιωδών πταισμάτων διαπραχθέντων σε διάφορα επίπεδα, ζημία εκτιμούμενη, κατά δικαία κρίση, στο συνολικό ποσό των 13 582,88 ευρώ, εντόκως προς 5,25 % και μέχρι ολοσχερούς καταβολής, υπό την επιφύλαξη σχετικής αυξήσεως ή μειώσεως που θα σημειωθεί κατά τη διάρκεια της διαδικασίας·
            
         
               —
            
            
               καταδίκη, εν πάση περιπτώσει, της καθής στα δικαστικά έξοδα.
            
         Λόγοι ακυρώσεως και κύρια επιχειρήματα
   Ο προσφεύγων που ήταν επίσης προσφεύγων στην υπόθεση T-17/01 (1), επικρίνει, ιδίως, την απόφαση της αρμόδιας για τους διορισμούς αρχής (ΑΔΑ) με την οποία προβλήθηκε άρνηση μεταφοράς στο Ηνωμένο Βασίλειο του 35 % της καθαρής μηνιαίας αμοιβής του, με σκοπό την κάλυψη των σχετικών με τις πανεπιστημιακές σπουδές της θυγατέρας του εξόδων.
   Συναφώς, διευκρινίζεται ότι έχουν προσκομιστεί αποδείξεις σχετικά με τις πραγματικές επιβαρύνσεις στο Ηνωμένο Βασίλειο καθώς και με το δικαίωμα πραγματοποιήσεως μιας τέτοιας μεταφοράς, πράγμα που του έχει αναγνωριστεί με την απόφαση της 16ης Μαΐου 2002, που συμπληρώθηκε με αυτήν της 30ης Σεπτεμβρίου 2003, στο πλαίσιο της προπαρατεθείσας υποθέσεως.
   Προς στήριξη των ισχυρισμών του, ο προσφεύγων προβάλλει παράβαση των άρθρων 62 και 67 του ΚΥΚ, καθώς και των άρθρων 17 των παραρτημάτων VII και XIII του ίδιου κειμένου, όπως επίσης αυτά έχουν διατυπωθεί μετά τη θέση σε ισχύ του νέου ΚΥΚ, ύστερα από την 1η Μαΐου 2004. Ο προσφεύγων προβάλλει παραβίαση των γενικών αρχών του δικαίου, όπως των αρχών της εύρυθμης διοικήσεως και της υγιούς διαχειρίσεως, της αρχής του σεβασμού των θεμιτών επιτευγμάτων και της προστασίας της δικαιολογημένης εμπιστοσύνης καθώς και παραμέληση του καθήκοντος μέριμνας και παραβίαση των αρχών που επιβάλλουν στην ΑΔΑ να εκδίδει τις αποφάσεις της μόνο βάσει της κατάλληλης αιτιολογίας και όχι βάσει μιας πάσχουσας από πρόδηλες πλάνες εκτιμήσεως αιτιολογίας.
   
      (1)  Αποφάσεις της 16ης Μαΐου 2002 (Συλλογή Υπ.Υπ. σ. IA-63· Υπ.Υπ. II-301) και της 30ης Σεπτεμβρίου 2003 (Συλλογή Υπ.Υπ. IA-22· Υπ.Υπ. II-1079).